Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 93/13/8802	Košice I, 7.6.2013
EEČ : 2-63-124-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
- v Košiciach ani inde neplnil v mesiacoch október, november 2012 a za mesiac január, február 2013 si nesplnil vyživovaciu povinnosť voči dcére XXXXX, nar. XXXXX, bytom Košice, ul. XXXXX, vyplývajúcu mu z rozsudku Okresného súdu Košice I č. XXXXX, ktorý nadobudol právoplatnosť dňa 03.02.2010, čím týmto konaním vznikol dlh na výživnom spolu vo výške 1.000,- €, 

lebo zanikla trestnosť činu

Odôvodnenie:
Uznesením povereného príslušníka OO PZ Košice - Sever, sp. zn. ČVS: ORP-XXXXX z XXXXX bolo podľa § 199 ods. 1 Trestného poriadku začaté trestné stíhanie a dňa 12.03.2013 podľa § 206 ods. 1 Trestného poriadku vznesené obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, že 

- v Košiciach ani inde neplnil v mesiacoch október, november 2012 a za mesiac január, február 2013 si nesplnil vyživovaciu povinnosť voči dcére XXXXX, nar. XXXXX, bytom Košice, ul. XXXXX, vyplývajúcu mu z rozsudku Okresného súdu Košice I č. XXXXX, ktorý nadobudol právoplatnosť dňa 03.02.2010, čím týmto konaním vznikol dlh na výživnom spolu vo výške 1.000,- €, pretože zanikla trestnosť činu. 

	Po vykonaní dokazovania v skrátenom vyšetrovaní bol tunajšej prokuratúre podľa § 20í ods. 1 Trestného poriadku predložený spisový materiál s návrhom policajta na rozhodnutie podľa § 315 ods. 1 písm. b/ Trestného poriadku, keďže obvinený dlžné výživné uhradil v celom rozsahu a to vkladom na účet poškodenej.

	Preskúmaním spisového materiálu som zistil, že obvinený uhradil celú dlžnú sumu a to vkladom na účet poškodenej dňa 16.04.2013 vo výške 500,- €, z čoho je 250,- € bežné výživné a 250,- € dlžné, ďalej uhradil dňa 06.05.2013 sumu 750,- €.
	Týmto bol uhradený celý dlh na výživnom vo výške 1.000,- € túto skutočnosť potvrdila vo výpovedi aj poškodená XXXXX dňa 10.05.2013.

	Podľa § 86 písm. a/ Trestného zákona trestnosť zanedbania povinnej výživy (§ 207 Trestného zákona) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikne trestnosť činu. 

	Uhradením dlžného výživného teda zanikla trestnosť prečinu zanedbania povinnej výživy podľa § 207 ods. 1, ods. 3 písm. b/ Trestného zákona, pre ktorý bol stíhaný obvinený XXXXX, preto bolo potrebné rozhodnúť tak, ako je to uvedené vo výrokovej časti tohto uznesenia. 

	Týmto rozhodnutím nie sú dotknuté práva poškodeného na náhradu škody, ktorú si môže uplatniť súdnou cestou v občianskom súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kmec
prokurátor